12.6.2023 г.
BG
Официален вестник на Европейския съюз
C 204/11
2.1.3.
Изисквания за обезпеченията
Като цяло е целесъобразно да се позволи на ЦК да приемат публични гаранции и публични банкови гаранции като обезпечение.
ЕЦБ признава регулаторните усилия на Съюза за облекчаване на извънредните затруднения с ликвидността, произтичащи от последните периоди на безпрецедентна нестабилност на пазара.
За да се избегнат обаче всякакви съмнения и тъй като в предложението не се коментират особеностите на гаранциите от търговски банки, ЕЦБ подчертава, че не подкрепя възможността необезпечените гаранции от търговски банки да бъдат постоянно допустими обезпечения (34).
Приемането на необезпечени гаранции от търговски банки следва да остане временна регулаторна мярка, приложима само за нефинансови контрагенти.
Възможността за постоянно приемане на необезпечени гаранции от търговски банки би представлявала структурна промяна в регулаторната толерантност към риска, надхвърляща целта за справяне с извънредните затруднения с ликвидността на небанковите институции.
Освен това ЕЦБ предупреждава да не се позволява на ЦК да приемат гаранции от търговски банки от всички клирингови членове, включително финансови институции, а не само от нефинансови контрагенти, какъвто е случаят понастоящем.
И накрая, ЕЦБ предлага да се разшири обхватът на регулаторните технически стандарти, разработени от ЕОЦКП, които определят условията, при които гаранциите от търговски банки могат да бъдат приемани като обезпечение, така че да включват публични гаранции и гаранции от публични банки.
Това би позволило на ЕОЦКП да уточни допълнително съответните изисквания за обезпеченията по отношение на публични гаранции и гаранции от публични банки.
2.1.4.
Задължение за отчетност
ЕЦБ твърдо подкрепя предложението за премахване на освобождаването от изискванията за отчетност за вътрешногруповите трансакции с участието на нефинансов контрагент (35).
В контекста на въвеждането на това освобождаване през 2017 г.
ЕЦБ установи няколко отрицателни последици както за качеството и полезността на данните, отчитани съгласно РЕПИ, така и за способността на органите да наблюдават финансовата стабилност в някои области на финансовите пазари (36).
Тези последици са все още актуални.
Например липсата на информация за някои вътрешногрупови трансакции засегна ЕЦБ при изпълнението на нейните задачи, свързани с финансовата стабилност, по време на сътресенията на енергийните пазари през 2022 г.
Дейността на нефинансовите предприятия представлява много голям дял от пазарите на енергийни деривати.
В резултат на това липсата на данни за вътрешногруповите трансакции с поне един нефинансов контрагент представлява съществен пропуск в способността на ЕЦБ да наблюдава този сегмент от пазарите на деривати.
В по-общ план на пазарите на стокови деривати вътрешногруповите сделки представляват съществена част от общите двустранни експозиции между участниците на пазара и тяхното идентифициране може да разкрие значението на някои големи конгломерати от гледна точка на финансовата стабилност.
Въпреки че неотдавнашните сътресения засегнаха предимно енергийни стокови деривати, естеството на бъдещите кризи не може да се предвиди.
Като цяло липсата на пълна пазарна картина би могла също така да възпрепятства ефективното наблюдение на бързо променящата се пазарна динамика от страна на компетентните органи.
В този контекст е важно да се отбележи, че Регламент (ЕС) No 2015/2365 на Европейския парламент и на Съвета (37) не съдържа подобно освобождаване за отчитането на вътрешногрупови репо сделки, сделки за финансиране с ценни книжа и маржин заемни сделки.
Премахването на освобождаването на вътрешногруповите трансакции с участието на нефинансов контрагент от изискванията за отчитане съгласно РЕПИ е важна мярка за създаването на пълна пазарна картина и за постигането на съгласуваност между съответните регламенти.
(34) Вж. член 1, точка 33, буква а) от предложения регламент, с която се изменя член 46, параграф 1 от РЕПИ.
(35) Вж. член 1, точка 5, буква а) от предложения регламент.
(36) Вж. параграфи 2.2.1—2.2.3 от Становище CON/2017/42 на Европейската централна банка от 11 октомври 2017 г. относно предложение за регламент на Европейския парламент и на Съвета за изменение на Регламент (ЕС) No 648/2012 по отношение на задължението за клиринг, прекратяването на задължението за клиринг, изискванията за отчетност, техниките за намаляване на риска за договорите за извънборсови деривати, които не са преминали клиринг чрез централен контрагент, регистрацията и надзора на регистрите на трансакции, както и изискванията за регистрите на трансакции (ОВ C 385, 15.11.2017 г., стр. 10).
(37) Регламент (ЕС) 2015/2365 на Европейския парламент и на Съвета от 25 ноември 2015 г. относно прозрачността при сделките за финансиране с ценни книжа и при повторното използване, и за изменение на Регламент (ЕС) No 648/2012 (ОВ L 337, 23.12.2015 г., стр. 1).